Rugby: Europese kampioenskap skop afArgieffoto: pixabay.com Dit is die eerste naweek van wedstryde in die Europese kampioenskapsbeker-toernooi. Duane Vermeulen was aan die wenkant in sy eerste wedstryd by Ierse klub, Ulster, al het hy net 50 minute gespeel. Dit was ŉ taai stryd, met Ulster wat eindelik 29-23 op Clermont se tuisveld gewen het. Die Franse klub is deur die koronavirus geraak nadat flank Judicael Cancoriet positief getoets het. Kotaro Matsushima van Japan was een van vier spelers wat nie beskikbaar was vir die wedstryd nie. Matsushima is nie ingeënt nie en volgens die toernooi se reëls mag hy dan nie speel nie. Die verdedigende kampioen Toulouse het Cardiff 39-7 geklop. Franse losskakel Antoine Dupont het gewys waarom hy pas as Wêreldrugby se Speler van die Jaar aangewys is. Hy het self ŉ drie gaan druk en ŉ sleutelrol gespeel in drie ander. Cardiff het basies ŉ derdespan op die veld gestuur want 32 spelers is in isolasie nadat hulle vroeër vandeesmaand van Suid-Afrika af teruggekeer het. Die Scarlets het besluit om punte af te staan en nie teen die Bristol Bears te speel nie. Hulle is ook lamgelê deur Brittanje se aangepaste kwarantynreëls. Die Exeter Chiefs, verlede jaar se Europese kampioene, het Montpellier maklik 42-6 afgeransel. Montpellier het besluit om nie vanjaar te fokus op die Europese kampioenskap nie en het sy topspelers ŉ blaaskans gegee. Die span is in die derde plek op die punteleer in die Franse Top14 na vyf agtereenvolgende oorwinnings en dis waar die fokus nou is. Engeland se losskakel, George Ford, het ŉ strafskop oorgeklits om die Leicester Tigers 16-13 te laat wen teen die Bordeaux-Begles. Die Tigers loop voor in die Engelse premierskap en is onoorwonne in alle toernooie hierdie seisoen. Ierland se skrumskakel, Jamison Gibson-Park, het twee drieë gedruk in Leinster se oorwinning met 45-20 teen Bath. Vandag speel Ospreys teen Sale Sharks (15:00), Connacht teen Stade Francais (15:00), La Rochelle teen Glasgow Warriors (17:15), Wasps teen Munster (17:15) en Castres teen Harlequins (19:30). Die Suid-Afrikaners Tyrone Green, André Esterhuizen en Stephan Lewies is in Harlequins se beginspan.